**ELŐTERJESZTÉS**

**a Gazdasági és Jogi Bizottság 2025. szeptember 26-i ülésére**

**Javaslat a HORIZON SENSEable és HORIZON REGENIS elnevezésű projektekben való részvételre**

1. **Javaslat a HORIZON SENSEable elnevezésű projektben való részvételre**

Szombathely Megyei Jogú Város Önkormányzata a HORIZON MISS-2025-04-CIT-02 pályázati felhívás keretében nyújtotta be a „SENSable” elnevezésű projektjavaslatát, amely a digitalizáció és az intelligens városfejlesztési megoldások alkalmazását célozza, különös tekintettel a digitális iker fejlesztésre és annak hasznosítására.

A projekt 9 konzorciumi partner együttműködésében valósul meg, köztük olyan városokkal, mint a lettországi Liepaja és a spanyolországi Cartagena, akikkel Szombathely már korábban is eredményes közös pályázati tevékenységet folytatott. A konzorciumban ezen kívül technológia--transzfer cégek, egyetemek és szakmai egyesületek is részt vesznek. A konzorcium vezető partnere Cartagena város önkormányzata.

Szombathely MJV a konzorcium három pilot demonstrációs helyszínének egyikeként a projekt keretében a Thököly utca térségében szenzorok és kamerák beszerzését és telepítését, valamint egy digitális iker – a városrész 3D léptékű digitális modellje – létrehozását tervezi, amely valós idejű adatok biztosításával támogatja a közlekedésszervezést, a közterületek fenntartható használatát és a városüzemeltetés hatékonyságát. A fejlesztések részeként sor kerülhet a zöld infrastruktúra bővítésére, továbbá vizsgálatra kerül egy kétirányú kerékpárút kialakításának lehetősége is.

A projekt célja olyan innovatív, mesterséges intelligencia alapú megoldások alkalmazása a várostervezésben és -gazdálkodásban, amelyek előmozdítják a fenntartható, energiahatékony és klímasemleges fejlesztéseket, valamint segítik az adatalapú döntéselőkészítést, döntéshozatalt és a városlakók bevonását ezekbe a folyamatokba.

A projekt költségvetése Szombathely Megyei Jogú Város Önkormányzata esetében hozzávetőlegesen 1 280 000 euró.

A projekt támogatási intenzitása 100%-os, így önerő biztosítása nem szükséges.

A pályázat benyújtási határideje 2025. szeptember 4. volt, az értékelés eredménye várhatóan fél éven belül ismertté válik.

1. **Javaslat a HORIZON REGENIS elnevezésű projektben való részvételre**

Szombathely Megyei Jogú Város Önkormányzata a HORIZON MISS-2025-04-CIT-01 pályázati felhívás keretében a „REGENIS” elnevezésű projektjavaslatot benyújtotta, amely 36 partner együttműködésében valósulna meg. A konzorcium vezető partnere az INOVA+ innovációs tanácsadó cég.

A projekt központi célja az elhagyatott, úgynevezett „greyfield” és ki nem használt városi területek újragondolása és újrafelhasználása, a gazdasági aktivitás ösztönzése, cégek betelepülésének támogatása, valamint a körkörös gazdaság előmozdítása.

A projekt koncepciójában meghatározó szerepet töltenek be a bemutató („demo”) városok és az úgynevezett „replikátor” városok, amelyek a projekt megvalósítása során szorosan együttműködnek. A replikátor városok olyan tartalommal pályáznak, amely illeszkedik az általuk kiválasztott demo város tematikájához, így biztosítva a tapasztalatok és a jógyakorlatok átadását. Szombathely Megyei Jogú Város a projektben replikátor városként vesz részt, és a torinói demo várossal működik együtt.

Mindkét város esetében egy-egy elhagyott laktanya területe és/vagy épületei egy részének bevonása történik meg a projekt keretében. Szombathelyen a 11-es Huszár úti Laktanya területén kerülne sor a fejlesztésekre, amelyek magukban foglalják a terület előkészítését és átvizsgálását, egy mobil építmény kialakítását, a vállalkozások betelepülésének ösztönzését, valamint különböző rendezvények megszervezését.

A projekt célja, hogy a használaton kívüli terület új funkciót kapjon, hozzájárulva a város gazdasági és társadalmi életének élénkítéséhez.

A projekt költségvetése Szombathely Megyei Jogú Város Önkormányzata esetében hozzávetőlegesen 360 000 euró.

A projekt támogatási intenzitása 100%-os, így önerő biztosítása nem szükséges.

A pályázat benyújtási határideje 2025. szeptember 4. volt, az értékelés eredménye várhatóan fél éven belül ismertté válik.

Kérem a Tisztelt Bizottságot, hogy az előterjesztésben foglaltakat megtárgyalni és a határozati javaslatokat elfogadni szíveskedjék.

**Szombathely, 2025. szeptember „ „**

 **/: Dr. Nemény András :/**

**I.**

**HATÁROZATI JAVASLAT**

**.…/2025. (IX.26.) GJB. sz. határozat**

Szombathely Megyei Jogú Város Gazdasági és Jogi Bizottsága javasolja a Közgyűlésnek, utólagosan értsen egyet azzal, hogy az Önkormányzat a HORIZON SENSEable elnevezésű projektben konzorciumi partnerként részt vegyen.

**Felelős:** Bokányi Adrienn, a Bizottság elnöke

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

          dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2025. (IX.26.) GJB. sz. határozat**

Szombathely Megyei Jogú Város Gazdasági és Jogi Bizottsága javasolja a Közgyűlésnek, utólagosan értsen egyet azzal, hogy az Önkormányzat a HORIZON REGENIS elnevezésű projektben részt vegyen.

**Felelős:** Bokányi Adrienn, a Bizottság elnöke

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

          dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal